Nos magister Humbertus canonicus et officialis Eduensis et Galterus humilis archipresbiter Colcharum notum facimus universis quod Guillemus de Dysesia, miles, in presentia nostra constitutus, laude et assensu Sibille uxoris sue et Guioti filii eorumdem, in feodum legium accepit a capitulo Eduensi domum suam de Dysesia et quicquid habet et edificavit in cimiterio de Dysesia cum orto suo et campo sitis subtus dictam domum et etiam quamdam terram que dicitur la Geneivre sitam supra Dysesiam, pro quo siquidem feodo capitulum Eduense tradidit et persolvit triginta libras Divionensis monete militi supradicto. Concesserunt etiam et quitaverunt omnes predicti decimam quam capiebant et percipiebant in quibusdam vineis sitis in territorio de Sampigneyo et de Dysesia, promittentes tam dictus miles quam uxor ejus et filius eorumdem predicti, prestito corporali juramento, dictum feodum capitulo Eduensi in pace tenere et contra omnes fideliter et efficaciter garantire. In cujus rei testimonium, ad petitionem omnium predictorum, presentibus litteris sigilla nostra apposuimus. Actum anno gratie Mº CCº quadragesimo primo, mense Decembri.